**ΔΕΛΤΙΟ ΤΥΠΟΥ**

**ΝΕΑ ΓΕΝΙΚΗ ΔΙΕΥΘΥΝΤΡΙΑ ΤΟΥ ΠΣΒΑΚ**

**ΙΩΑΝΝΑ ΒΑΛΑΣΚΟΠΟΥΛΟΥ**

Είμαστε στην ευχάριστη θέση να σας ενημερώσουμε ότι από την **11η Σεπτεμβρίου 2023**, η κ. Ιωάννα Βαλασκοπούλου ανέλαβε τη Γενική Διεύθυνση του Πανελληνίου Συνδέσμου Βιομηχάνων και Αντιπροσώπων Καλλυντικών και Αρωμάτων/ΠΣΒΑΚ στη θέση της κ. Άννας Πατέρα, η οποία αποχώρησε λόγω συνταξιοδότησης.

Η Ιωάννα Βαλασκοπούλου είναι χημικός με Honours Bachelor degree of Science από το Πανεπιστήμιο του Surrey (U.K.).

Τα τελευταία πέντε έτη εργάζεται στον κλάδο των καλλυντικών ως σύμβουλος για τους ελέγχους ασφάλειας και αποτελεσματικότητας των καλλυντικών προϊόντων.

Παρακολουθεί το πρόγραμμα εξ αποστάσεως εκπαίδευσης του Κ.Ε.ΔΙ.ΒΙ.Μ. του Εθνικού και Καποδιστριακού Πανεπιστημίου Αθηνών «Κοσμητολογία: Μέθοδος Παρασκευής Καλλυντικών από Φυσικές Πρώτες Ύλες και Φαρμακευτικά Φυτά».

Η κ. Βαλασκοπούλου ανέφερε τα παρακάτω κατά την ανάληψη της θέσης της: «Θα ήθελα να εκφράσω την ευγνωμοσύνη μου για την ευκαιρία που μου δίνεται στη θέση της Γενικής Διεύθυνσης του ΠΣΒΑΚ. Είμαι πρόθυμη να ακούσω τις απόψεις και τις ανάγκες των μελών του Συνδέσμου και να συνεργαστώ με όλες μου τις δυνάμεις ώστε να επιτύχουμε τους κοινούς μας στόχους».

**Σχετικά με τον ΠΣΒΑΚ**

Ο Πανελλήνιος Σύνδεσμος Βιομηχάνων και Αντιπροσώπων Καλλυντικών και Αρωμάτων είναι επαγγελματικό σωματείο που ιδρύθηκε το 1964. Εκπροσωπεί 71 Ελληνικές Επιχειρήσεις και σκοπός του είναι να προστατεύει και να προάγει τα οικονομικά και επαγγελματικά συμφέροντα των μελών του, να συνδράμει στην ανάπτυξη της αλληλεγγύης και της αμοιβαίας αρωγής μεταξύ των μελών, να ενημερώνει τα μέλη του για τις ευρωπαϊκές εξελίξεις των καλλυντικών. Συνεργάζεται με τις εθνικές και ευρωπαϊκές αρχές και αποτελεί τον εκπρόσωπο του ελληνικού κλάδου καλλυντικών στις ευρωπαϊκές ενώσεις και οργανισμούς.